Doklad o vlastnej vedeckej škole

**Meno uchádzača**: Doc. Mgr. Vladislav Suvák, PhD.

**Pracovisko**: Inštitút filozofie, Filozofická fakulta, Prešovská univerzita, Prešov

Pedagogické aj odborné zameranie Vladislava Suváka v posledných 25 rokoch sa sústredilo na otázku prekonania diferencie medzi teoretickou a praktickou filozofiou. Tejto téme sa venoval už vo svojej dizertačnej práci (*Koniec metafyziky a Platón*, 2000) a neskôr aj v jej rozšírenej knižnej verzii (2002). Analogickými problémami sa zaoberali členovia riešiteľského kolektívu projektu VEGA, 1/9237/02 (*K diferencii teoretického a praktického: Ako myslieť prax – ako konať myslením*, 2002-2004), ktorý viedol V. Suvák (viď zborníky štúdií *K diferencii teoretického a praktického I.-III*., 2002-2004).

Nadväzujúcou témou sa stala sókratovská tradícia myslenia (sokratika), ktorú sa podujali riešitelia niekoľkých projektov VEGA reinterpretovať na pozadí neteoretického chápania filozofie (VEGA, 1/2499/05: *Sokratika: Sokratovská tradícia myslenia od antiky po súčasnosť*, 2005-2007; VEGA, 1/0379/08: *Sebapoznanie a starosť o seba v sókratovskej tradícii myslenia*, 2008-2010; VEGA, 1/0448/11: *Miesto kynizmu v sokratike,* 2011-2013). Medzi riešiteľmi projektu boli vynikajúci klasickí filológovia (doc. František Šimon, Dr. Elena Urbancová), historici antickej filozofie (doc. Andrej Kalaš, doc. Matúš Porubjak, doc. Ulrich Wollner, Dr. Jaroslav Cepko, Dr. Pavol Labuda), ako aj odborníci zaoberajúci sa systematickou filozofiou (prof. Eugen Andreánsky, Dr. Marcel Nemec, Dr. Ivana Komanická, Dr. Miloš Kriššák, Dr. Pavol Sucharek). Projekty postupne nadobúdali medzinárodný charakter – na ich riešení začali participovať ďalší významní odborníci z Českej republiky (doc. Hynek Bartoš, doc. Zdeněk Kratochvíl, Dr. Jakub Jirsa, Dr. Josef Petrželka, Dr. Kryštof Boháček), z Poľskej republiky (prof. Janina Gajda-Krynicka, prof. Dariusz Kubok, Dr. Dariusz Olesinski, Dr. Artur Pacewicz, Dr. Dariusz Rymar, Dt. Agnieszka Woszczyk), z Veľkej Británie (prof. Lesley Brown), z USA (prof. Donald J. Morse). Kolokviá a konferencie, na ktorých vystupovali významní hostia (Ing. Ivan Chvatík, prof. Erazim Kohák, prof. Pavel Kouba, prof. Miroslav Marcelli, prof. Peter Michalovič, doc. Zdeněk Kratochvíl, Ing. Egon Gál) prispeli k prehlbovaniu diskusií o súčasnom chápaní filozofie.

O úspešnosti týchto projektov svedčia ohlasy na publikácie, ktoré si našli široký čitateľský ohlas (*Sokratika I*., *Sokratika II*., *Sebapoznanie a/ko starosť o seba*, *Sokratika: Sebapoznanie a starosť o seba*) . Na Filosofickom ústave Českej akadémie vied sa konala konferencia *DIES BIBLIOGRAPHICUS*, na ktorej prezentoval Dr. Kryštof Boháček kolektívnu monografiu *Sebapoznanie a/ko starosť o seba* (Prešov 2010) – aj túto okolnosť môžeme považovať za ocenenie kolektívnej práce na projektu.

Postupne vznikala na Slovensku skupina odborníkov na antickú aj súčasnú filozofiu, ktorá sa snažila o reinterpretáciu západnej filozofickej tradície – s cieľom poukázať na chápanie filozofie ako spôsobu života.

Táto tendencia sa naplno uplatnila pri riešení projektu APVV 0164-12 (*Starosť o seba: antické problematizácie života a súčasné myslenie*), na ktorom participovali niekoľkí odborníci na antickú filozofiu (doc. Andrej Kalaš, Dr. Jaroslav Cepko, Dr. Lívia Flachbartová), ako aj odborníci na súčasné filozofické prúdy (prof. Oľga Sisáková, prof. Vasil Gluchman, Dr. Pavol Sucharek). Projekt umožňoval riešiteľom publikovať nielen nové texty, ale aj participovať na medzinárodných podujatiach, na ktorých mohli prezentovať výsledky svojej práce (University of Cyprus v Nikózii, Institut für die Wissenschaften vom Menschen vo Viedni, University of Aegean v Rhode, University of Crete v Rethymno, Academy of Athens v Aténach, Jagelonská univerzita v Krakove, Univerzita Karlova v Prahe).

Dôležitými výstupmi projektu sú nové preklady antických textov s vedeckými komentármi, ktoré majú v oblasti dejín antickej filozofie status základného výskumu. Preklady Antisthena (*Antisthenis fragmenta = Antisthenove* zlomky, Bratislava: Univerzita Komenského v Bratislave, 2013) a Diogena (*Diogenis fragmenta = Diogenove* zlomky, Bratislava: Univerzita Komenského v Bratislave, 2013) v spolupráci s doc. Andrejom Kalašom a Dr. Jaroslavom Cepkom boli kladne prijaté doma aj v zahraničí.

Skupina slovenských historikov antickej filozofie získala významné uznania na tretej medzinárodnej konferencii *Socratica III*., ktorá sa konala v talianskom Trente vo februári 2012. Všetci účastníci boli informovaní o slovenských sókratovských projektoch vďaka správe, ktorú pripravila Lívia Flachbartová. Neskôr vyšla táto správa v medzinárodnom časopise *ELEKTRYONE* pod názvom *Slovak Socratic Projects* (2/2014, pp. 48-72). O význame konferencie *Socratica III*. referoval doc. Matúš Porubjak v časopise *Filozofia* (roč. 67, 2012, č. 5) – okrem iného sa zmienil aj o tom, že slovenské sókratovské projekty ocenil vo svojej úvodnej reči prof. Mauro Tulli (porov. Matúš Porubjak, Socratica III., in: *Filozofia*, roč. 67, 2012, č. 5, s. 431).

Medzinárodne uznanie slovenských sókratovských projektov sa pretavilo do reprezentatívnej publikácie *Antisthenica Cynica Socratica* (Praha: OIKOYMENH, 2014), ktorú zostavil V. Suvák. Do práce na nových interpretáciách sokratiky sa zapojili najvýznamnejší znalci sókratovskej tradície myslenia z celého sveta (P. P. Fuentes González, A. Brancacci, G. Mazzara, C. Mársico, L. A. Dorion, D. Bertrand, W. Desmond, S. Prince). Na túto knihu vyšlo niekoľko recenzií v renomovaných domácich a zahraničných časopisoch. Jeden z najvýznamnejších znalcov Antisthena, prof. Menahem Luz (University of Haifa), napísal pochvalnú recenziu pre časopis *International Journal of the Platonic Tradition* (2016, vol. 10, no. 2, s. 219-222). O knihe sa zmienil Prof. Alessandro Stavru z Berlínskej univerzity v štúdii, ktorá mapuje posledné desaťročie sókratovských štúdií (The present state of Socratic studies: An overview, in: *Socratica III*. Sankt Augustin: Academia Verlag, 2016, s. 451). Ďalšie dve recenzie vyšli z pera významného poľského filológa a prekladateľa doc. Artura Pacewicza (*Lectiones & Acroases Philosophicae*, 2016, vol. 9, no. 2, s. 143-150) a vynikajúceho amerického znalca sókratovskej tradície, prof. Christophera Morea (*Bryn Mawr Classical Review*, 2016). Pedro Pablo Fuentes González publikoval rozsiahly abstrakt knihy v prestížnom časopise *L'Année philologique* (<http://www.annee-philologique.com>).

Myslím, že tieto výstupy a ohlasy dostatočne preukazujú skutočnosť, že slovenské sókratovské projekty sú akceptované doma, v Strednej Európe aj vo svete.

--------------------------------------------

Doc. Mgr. Vladislav Suvák, PhD.

Prešovská univerzita

Filozofická fakulta

Inštitút filozofie

17. novembra 1

080 78 Prešov