Charakteristika najdôležitejších vedeckých výsledkov

**Meno uchádzača**: Doc. Mgr. Vladislav Suvák, PhD.

**Pracovisko**: Inštitút filozofie, Filozofická fakulta, Prešovská univerzita, Prešov

**I. Najdôležitejšie vedecké výsledky uchádzača**:

**1. (AAB) KALAŠ, Andrej - SUVÁK, Vladislav: *Antisthenis fragmenta = Antisthenove zlomky : úvodná štúdia, grécky a latinský text, slovenský preklad a komentár k zlomkom***. - Bratislava : Univerzita Komenského v Bratislave, 2013. - 542 s. - ISBN 978-80-223-3447-1.

**Charakteristika práce**: Preklad Antisthenových zlomkov je prvým kompletným prekladom zachovaných svedectiev o Antisthenovi do moderných jazykov. Preklad sa opiera o zlomky, ktoré zozbieral Gabrielle Giannantoni (*Socratis et Socraticorum Reliquiae*, zv. II, s. 137 – 181). Slovenský preklad urobil Andrej Kalaš. Úvodnú štúdiu a komentár k zlomkom napísal V. Suvák. Edícia gréckeho a latinského textu, ako aj filologický rozbor dôležitých termínov dáva práci charakter základného výskumu v oblasti dejín antickej filozofie. Preklad Antisthena je doplnený o všetky dôležité komentáre a interpretácie Antisthenovho myslenia publikované od 19. st. až do súčasnosti. Práva vznikala približne 6 rokov a vyšla ako výstup z projektu VEGA, „Miesto kynizmu v sokratike“, č. 1/0448/11.

**Ohlasy**: Na túto prácu vyšli viaceré kladné recenzie v zahraničí aj doma. Zuzana Zelinová napísala recenziu pre karentovaný časopis *Filozofia* (2014, roč. 69, č. 10). Michal Zvarík napísal pozitívnu recenziu pre *Sambucus*, časopis zaoberajúci sa klasickou filológiou (*Sambucus X: práce z klasickej filológie, latinskej medievalistiky a neolatinistiky*. Krakow: Towarzystwo Slowaków w Polsce, 2014, s. 196-197). Juraj Franek publikoval kladnú recenziu v indexovanom českom časopise zameranom na klasickú filológiu, *Graeco-Latina Brunensia* (2015, roč. 20, č. 2, s. 213-215). Okrem toho dve autorky, A. Kuchtová a D. Glavaničová publikovali rozsiahlu recenznú štúdiu, v ktorej sa venujú prekladu Antisthenových zlomkov (Nad prekladmi Antishena alebo nie je preklad ako preklad, in: *Filozofia*, 2014, roč. 69, č. 10, s. 869-882). Na knihu bolo zaznamenaných niekoľko citácií a odkazov v karentovaných a recenzovaných časopisoch.

**2. (AAB) CEPKO, Jaroslav - KALAŠ, Andrej - SUVÁK, Vladislav: *Diogenis fragmenta = Diogenove zlomky : úvodná štúdia, preklad zlomkov a komentár*** : Fontes Socraticorum II. - 1. vyd. - Bratislava : Univerzita Komenského v Bratislave, 2016. - 455 s. - ISBN 978-80-223-4099-1.

**Charakteristika práce**: Komentovaný preklad Diogenových zlomkov nadväzuje na preklad Antisthenových zlomkov, ktorý vyšiel v skrátenej verzii vo vydavateľstve Kalligram (*Antisthenés*, 2010) a v rozšírenej verzii vo Vydavateľstve Univerzity Komenského (*Antisthenis fragmenta / Antisthenove zlomky*, 2013). Slovenský preklad Diogenových zlomkov je druhým zväzkom edície *Fontes Socraticorum.* Podobne ako v prípade *Antisthenis fragmenta* ide o prvý kompletný preklad zachovaných svedectiev o Diogenovi zo Sinópy do moderných jazykov. Preklad sa opiera o zlomky, ktoré zozbieral Gabrielle Giannantoni (*Socratis et Socraticorum Reliquiae*, zv. II). Komentáre nadväzujú na Giannantoniho poznámky zaradené do IV. zv. jeho práce o prameňoch sókratovského myslenia (*Socratis et Socraticorum Reliquiae*, zv. IV., s. 413 – 559). Snahou autorov bolo doplniť ich o ďalšie zaujímavé motívy a súvislosti tak, aby čitatelia získali čo najširšiu predstavu o tom, aké interpretačné prístupy k Diogenovi prevažovali v posledných sto päťdesiatich rokoch. Vydanie Diogenových zlomkov je výstupom z grantového projektu APVV 0164-12 a VEGA 1/0885//14.

**Ohlasy**: Práca vyšla približne pred piatimi mesiacmi, takže zatiaľ sme zaznamenali iba jeden ohlas (F. Škvrnda). O  práci sa kladne vyjadrila Zuzana Zelinová vo svojej recenzii pre karentovaný časopis *Filozofia* (2017, roč. 72, č. 2, s. 154-156).

**3. (FAI) SUVÁK, Vladislav (ed.): *Antisthenica Cynica Socratica***. - 1. vyd. - Praha : Oikoymenh, 2014. - 437 s. - ISBN 978-80-7298-194-6

**Charakteristika práce**: Ide o medzinárodný projekt, ktorý sa pripravoval 5 rokov. Jeho výsledkom je publikácia, ktorej vydanie podporila agentúra APVV, č. p. 0164-12. Publikácia vyšla v renomovanom českom vydavateľstve OIKOYMENH. Do projektu sa zapojili najvýznamnejší znalci sókratovskej tradície myslenia z celého sveta (P. P. Fuentes González, A. Brancacci, G. Mazzara, C. Mársico, L. A. Dorion, D. Bertrand, W. Desmond, S. Prince) a spolu s nimi aj niekoľko mladších bádateľov zo strednej Európy (L. Flachbartová. I. Deraj, K. Wandowicz).

Súčasťou knihy je monografická štúdia V. Suváka *Antisthenes between Diogenes and Socrates* (s. 72 – 120). Autor v nej ukazuje na pozadí porovnávania dvoch antických obrazov Antisthena (Xenofón a Diogenes Laertský), ako by sme mohli chápať paralelný prúd sókratovského myslenia, ktorý namiesto teoretického hľadania pravdy o skutočnosti a svete (Platón, Aristotelés) ponúka praktické návody na to, ako sa človek môže starať sám o seba. V tomto zmysle by sme mohli uchopiť Antisthena a naňho nadväzujúceho Diogena ako alternatívnu líniu antického myslenia, ktorá splýva so spôsobom života.

**Ohlasy**: Na knihu vyšlo niekoľko recenzií v renomovaných domácich a zahraničných časopisoch. Zuzana Zelinová napísala kladnú recenziu pre karentovaný časopis *Filozofia* (2016, roč. 71, č. 2, s. 164-166). Jeden z najvýznamnejších znalcov Antisthena, Menahem Luz, napísal pochvalnú recenziu pre časopis *International Journal of the Platonic Tradition* (2016, vol. 10, no. 2, s. 219-222). O knihe sa zmienil Alessandro Stavru v štúdii, ktorá mapuje posledné desaťročie sókratovských štúdií (The present state of Socratic studies: An overview, in: *Socratica III*. Sankt Augustin: Academia Verlag, 2016, s. 451). Ďalšie dve recenzie vyšli z pera významného poľského filológa a prekladateľa Artura Pacewicza (*Lectiones & Acroases Philosophicae*, 2016, vol. 9, no. 2, s. 143-150) a významného amerického znalca sókratovskej tradície, Christophera Morea (*Bryn Mawr Classical Review*, 2016).

**II. Najdôležitejšie ohlasy na vedecké práce uchádzača**:

1. Martin Hudymač navrhol v roku 2002 monografiu V. Suváka *Koniec metafyziky a Platón* za „knihu roka“ (*Domino fórum*, roč. XI, č. 51-52, s. 35).
2. Na Filosofickom ústave Českej akadémie vied sa konala konferencia *DIES BIBLIOGRAPHICUS* (6. 1. 2012), na ktorej prezentoval Dr. Kryštof Boháček kolektívnu monografiu *Sebapoznanie a/ko starosť o seba* (Prešov 2010) – zostavovateľom kolektívnej monografie je V. Suvák.
3. Účastníci tretej medzinárodnej konferencie *Socratica III*., ktorá sa konala v talianskom Trente vo februári 2012, dostali rozsiahlu správu o slovenských sókratovských projektoch, ktorú pripravila Lívia Flachbartová. Neskôr vyšla táto správa v medzinárodnom časopise *ELEKTRYONE* pod názvom *Slovak Socratic Projects* (2/2014, pp. 48-72). O význame konferencie *Socratica III*. referoval takisto Matúš Porubjak v časopise *Filozofia* (roč. 67, 2012, č. 5) – okrem iného sa zmienil o tom, že slovenské sókratovské projekty ocenil vo svojej úvodnej reči prof. Mauro Tulli (Matúš Porubjak, Socratica III., in: *Filozofia*, roč. 67, 2012, č. 5, s. 431).

**III. Najdôležitejšie vedecké výsledky doktorandov, ktorých viedol uchádzač**:

**1. Mgr. Marcel Nemec, PhD.** obhájil dizertačnú prácu, ktorá sa zaoberala fenomenologickým poňatím filozofie dejín u Jana Patočku. Po skončení doktorandského štúdia sa uplatnil na Fakulte športu PU, kde pôsobí doteraz. Zaoberá sa filozofiou športu a problémami olympionizmu. K týmto témam publikoval viacero štúdií: *Sókratés Jana Patočku* (2006), *Historicko-filozofické dimenzie fair play* (2009), *Agonistika a názorový pluralizmus gréckych antických autorov* (2010), *Kalokagatia v hodnotovom systéme žiakov stredných škôl* (2014), *Catharsis - philosophical and spiritual aspects of long-distance running* (2016).

**2. Mgr. Lívia Flachbartová, PhD.** obhájila dizertačnú prácu, ktorá sa zaoberala diogenovským kynizmom. Rok po obhajobe vyšla táto práca vo vydavateľstve FF PU (*Diogenovský kynizmus ako spôsob života*, 2015) – zaznamenali sme na ňu viacero pozitívnych ohlasov. Lívia Flachbartová napísala niekoľko vynikajúcich štúdií k antickej filozofii, napr. monografickú štúdiu *Diogenes of Sinope as Socrates mainomenos*, ktorá bola zaradená do knuhy *Antisthenica Cynica Socratica*. V karentovanom časopise *Filozofia* jej vyšli dve štúdie (*Vzťah medzi kynizmom a cynizmom*, 2011; *Kynické parrhesiastické praktiky. Diogenova performatívna múdrosť*, 2014). Lívia Flachbartová spolupracuje na projekte APVV 0164-12, Starosť o seba a podieľa sa ako vedecká redaktorka na vydávaní kníh v edícii *Fontes Socraticorum*. V súčasnosti pripravila do tlače spolu s P. Sucharekom a V. Suvákom kolektívnu monografiu pre vydavateľstvo Brill: *Care of the Self: Ancient Problematizations of Life and Contemporary Thought*.

--------------------------------------------

Doc. Mgr. Vladislav Suvák, PhD.

Prešovská univerzita

Filozofická fakulta

Inštitút filozofie

17. novembra 1

080 78 Prešov